Martin Lutero
Martin Lutero (1483-1546) o l'è stæto un pensatô religioso, ch'o l'ha dæto avio a-o Protestanteximo. Fratte de Wittenberg inta Sassonia, o scriveiva in to 1517 e sö famoze 95 texi, in te quæ o condannava a pratica da Gexa de vende e indulgense (vosciüa da-o pappa Lion X pe arecögge e palanche necessaie pe a construsion da cupola de San Pê, a Romma). O 5 dexembre do 1520 o Lutero o brüxiava a bolla papale che a ghe imponeiva de retiä e sö affermasioin, penna a scomünega. Comme conseguensa Leon X o scomünegava effettivamente Lutero in to zenä do 1521. L'imperatô Carlo V o convocava a Dieta de Worms (unna assemblea di maggiorenti de çittæ tedesche) con l'intension de costrenze Lutero a rinnegä e sö idee. Però Lutero o restava fermo in sce e sö poxisioin, forte anche dell'appoggio do prinçipe Ferdinando de Sassonia. In seguito o se saieiva ascoso pe un anno in te un castello, dove o l'avieiva traduto a Bibbia in tedesco pe mettila a dispoxision anche de chi no conosceiva o latin: defæti segondo lê doveiva vaì o libero esamme: ogni fedele o doveiva avei a poscibilitæ de lezze e interpretä e Sacre Scrittüe. A fede luteranna a piggiava velocemente campo, segge tra i nobili che tra i villen. Questi ürtimi in ti anni 1524-1525 descadenavan ascì unna rivolta, che però o Lutero o condannava. Segundo o riformatô bezögnava avei libertæ spirituale, ma rispettä l'autoritæ di prinçipi in campo politico. In seguito ghe saieva stæto unna guera fra i prinçipi luteren e Carlo V ch'o difendeiva o Cattoliceximo: questa guera a saieiva finia solo in to 1555 (Paxe de Augusta), con Lutero zà morto. A Germania a se divideiva fra i stati cattolici e quelli protestanti.
vec_Latn lij_Latn